ပါရမဳ (၁၀)၊ ပါရမဳ (၃၀)

# ဒါနပါရမဳ
# သဳလပါရမဳ
# နိက္ခမပါရမဳ
# ပညာပါရမဳ
# ဝဳရိယပါရမဳ
# ခန္တဳပါရမဳ
# သစ္စာပါရမဳ
# အဓိဋ္ဌာပါရမဳ
# မေတ္တာပါရမဳ
# ဥပေက္ခာပါရမဳ။
*သာမညပါရမဳ - သ္အာၚ်နူခန္ဓကာယဇကုတုဲ ပွမသၠးပွးကဵုဒါန်။
*ဥပပါရမဳ - ပွမသၠးပွးကဵုဒါန် မပ္တံကဵုအဝဲဇိုၚ်တဲ​က္တောဝ်မုဟ်။
* ပရမတ္ထပါရမဳ - ပွမသၠးပွးကဵုဒါန်လမျီုဇကု။ (ပါရမဳစှ်ပၟဝ်ကဵု ပါရမဳ(၃)သာ်ဝွံတုဲ တိတ်ဒှ်အာပါရမဳပိ​စှော်ရောင်)။

## ပါရမဳ(၁၀)၊ ပါရမဳ(၃၀) ဗွဲတြး

### ၁။ ဒါနပါရမဳ
သ္အာၚ်ာအာနူခန္ဓကာယဇကုတုဲ ပွမသၠးပွးကဵုဒါန် မပ္တံကဵုပိုန်ဂြပ်, အရပ်အရာတုဲ၊ သမ္ဘာကောန်ဇာတ်အလုံအိုဿီု။

#### ဒါနဥပပါရမဳ
ပွမသၠးပွးကဵုဒါန်အဝဲဇိုၚ်တဲ မပ္တံက္တောဝ်မုဟ်အိုဿီု။

#### ဒါနပရမတ္ထပါရမဳ
ပွမသၠးပွးကဵုဒါန် လမျီုဇကုဇကု၊ (ညံၚ်ရဴ-သသပဏ္ဍိတဇာတ်၊ သၟိၚ်ဗ္တာဲကဵုဒါန်ဖျုန်ဇကု, ကဵုဒါန်လမျီု၊ သၟိၚ်သိဝိ-ဂၠံက်မတ်ကဵုဒါန်၊ သၟိၚ်​ဝေဿန္တရ် ကဵုဒါန်ကောန်သမ္ဘာ)။

### ၂။ သဳလပါရမဳ
ဟွံရန်ကဵုပိုန်ဒြပ် အရပ်အရာမပ္တံကောန်ဇာတ်သမ္ဘာတုဲ၊ ပွမထိင်ဒက်မင်မွဲဓရ်သဳလဇကုဇကု။

#### သဳလဥပပါရမဳ
သီုဟွံရန်ကဵု အဝယ်ခန္ဓကာယဇကု မပ္တံကဵုက္တောဝ်မုဟ်တုဲ၊ ပွမထိင်ဒက်မင်မွဲဓရ်သဳလဇကုဇကု။

#### သဳလပရမတ္ထပါရမဳ
ၜိုန်ရစပ်ကၠုၚ်ကဵုလမျီုကီု​လေဝ် ဟွံရိုဟ်ကဵုလမျီု၊ သၠးလမျီုဇကုဇကုတုဲ၊ ပွမမၚ်မွဲထိၚ်ဒက်လဝ်သဳလဇကုဇကု ညံၚ်ရဴဟွံဂွံလီုလာ်။ (ညံၚ်ရဴ-ကောန်သၟိၚ်အလဳနသတ္တု ဒုၚ်စၞးမအံက်ကဵုလကိုဟ်စ)။

### ၃။ နေက္ခမပါရမဳ
ပိုန်ဒြပ်အရပ်အရာ မပ္တံကဵုကောန်တြုံ, ကောန်ဗြဴ, သမ္ဘာအိုဿီုတံဂှ် သၠးထောံကၠေံအိုတ်တုဲ၊ ပွမပ္တိတ်ဇြဟတ်လွဳပရာ ညံၚ်ရဴဂွံတိတ်ဗၠးအာ နူဂြိုပ်ဇၞော်တဏှာမတွံဂး ကိလေသ။

#### နေက္ခမဥပပါရမဳ
ၜိုန်ရဒးသၠးထောံကၠေံ မပ္တံအဝယ်ဇိုင်တဲက္တောဝ်မုဟ်ဇကုကီုလေဝ် ပွမပ္တိတ်ဇြဟတ်လွဳပရာညံၚ်ရဴဂွံတိတ်ဗၠးအာနူဂြိုပ်ဇၞော်တဏှာ မတွံဂးကိလေသ။

#### နေက္ခမပရမတ္ထပါရမဳ
ၜိုန်ရဒးသၠးထောံကၠေံလမျီုဇကုဇကုကီုလေဝ် ပွမပ္တိတ်ဇြဟတ်လွဳပရာ ညံၚ်ရဴဂွံတိတ်ဗၠးအာနူဂြိုပ်ဇၞော်တဏှာ မတွံဂးကိလေသ။ (ညံၚ်ရဴ-ကောန်သၟိၚ်အယောဃရ-သၟိၚ်မအံက်ဂွိၚ်ဖေက်လကိုဟ်စတုဲ၊ ခြိုင်စွံလဝ်ပ္ဍဲခရိုင်ပသဲ အာယုက်(၁၆)သၞာံ ဂွံသံဝေဂတုဲ တိတ်ဂြိုပ်သ္ပခမဳရသိ)။

### ၄။ ပညာပါရမဳ
သ္အာၚ်အာနူခန္ဓကာယဇကုတုဲ ပ္ဍဲအရာမ္ဒးဖျေံသ္ဂုတ်သွာတ်ဗၠေတ်ဒးဂမၠိုၚ် ဝတ္ထုပိုန်ဒြပ်, အရပ်အရာအိုဿီု မပ္တံကဵုကောန်တြုံ, ကောန်ဗြဴ, သမ္ဘာတံဂှ် ဟွံစွံပဓာနတုဲ ပွမပိုင်ခြာဖျေံသ္ဂုတ်သွာမာန်။

#### ပညာဥပပါရမဳ
ဟွံရန်ကဵုအဝယ်ခန္ဓကာယဇကု မပ္တံဇိုၚ်တဲက္တောဝ်မုဟ်တုဲ အရာမ္ဒးဖျေံသ္ဂုတ်သွာတ်ဗၠေတ်ဒးဂမၠိုၚ် ပွမပိုၚ်ခြာဖျေံသ္ဂုတ်သွာတ်မာန်။

#### ပညာပရမတ္ထပါရမဳ
သီုဟွံရိုဟ်လၟိဟ်ကဵု လမျီုဇကု အရာမ္ဒးဖျေံသ္ဂုတ်သွာဗၠေတ်ဒးဂမၠိုၚ် ပွမပိုင်ခြာဖျေံသ္ဂုတ်သွာမာန်။ (ညံင်ရဴ-ဇာတ်မဟောသဓတၠပညာ)။

### ၅။ ဝဳရိယပါရမဳ
သ္အာၚ်အာနူခန္ဓကာယဇကုတုဲ ဟွံရန်ကဵုဝတ္ထုပိုန်ဒြပ်, အရပ်အရာအိုဿီု မပ္တံကဵုကောန်တြုံ, ကောန်ဗြဴ, သမ္ဘာတံဂှ်တုဲ ပွမလွဳပရာပ္တိတ်ဇြဟတ်ကဵုဓရ်။

#### ဝဳရိယဥပပါရမဳ
ဟွံရန်ကဵုခန္ဓကာယဇကု မပ္တံဇိုၚ်တဲမုဟ်က္တောဝ်တုဲ၊ ပွမလွဳပရာပ္တိတ်ဇြဟတ်ကဵုဓရ်။

#### ဝဳရိယပရမတ္ထပါရမဳ
ဟွံရန်ကဵုလမျီုဇကုဇကုတုဲ ပွမလွဳပရာပ္တိတ်ဇြဟတ်ကဵုဓရ်။ (ညံၚ်ရဴ-ဇာတ်မဟာဇနက မၞုံကဵုလွဳမဇၞော်လောန်)။

### ၆။ ခန္တဳပါရမဳ
သ္အာၚ်နူခန္ဓကာယဇကု​တုဲ ဝတ္ထုပိုန်ဒြပ်, အရပ်အရာအိုဿီု မပ္တံကဵုကောန်တြုံ, ကောန်ဗြဴ, သမ္ဘာတံဂှ် ၜိုန်ရသၞသတြုကၠုၚ်ပ္ဍဵပ္ဍိုက်, ဗ္တိုက်ပၠံၚ်ၜးဏာကီုလေဝ် ဟွံမွဲကဵုက္လေင်ပၠန်ဂတး, ဟွံမွဲကဵု​ထေဲပၞတ်, ဟွံမွဲကဵုပွမကလေင်ဒက်ဝဲတဲကြုတ်၊ အေင်ဒုင်တုဲ သ္ပဒတဴရ။

#### ခန္တဳဥပပါရမဳ
မပ္တံကဵုခန္ဓကာယအဝယ်ဇိုၚ်တဲ က္တောဝ်မုဟ်၊ ၜိုန်ရသၞးသတြုဂမၠိုၚ် ကၠုၚ်သ္ပပ္ဍဵုပ္ဍိုက်, ကဵုဒဒိုက်ၜုၚ်တက်ပျဲပျာံကီုလေဝ် ဟွံမွဲကဵုက္လေင်ပၠန်ဂတး, ဟွံမွဲကဵုထေဲပၞတ်, ဟွံမွဲကဵုပွမက္လေင်ဒက်ဝဲဒတဲကြုတ်၊ အေင်ဒုင်တုဲ သ္ပဒတဴရ။

#### ခန္တဳပရမတ္ထပါရမဳ
ၜိုန်ရသၞသတြုဂမၠိုၚ် ကၠုၚ်ပ္ဍဵုပ္ဍိုက်ပြိုက်ဂစိုတ်လမျီုဇကုကီုလေဝ် ဟွံမွဲကဵုက္လေင်ပၠန်ဂတး, ဟွံမွဲကဵုထေဲပၞတ်, ဟွံမွဲကဵုပွမက္လေင်ဒက်ဝဲဒတဲကြုတ်၊ အေင်ဒုင်တုဲ သ္ပဒတဴရ။ (ညံၚ်ရဴ-ဇာတ်ရသိခန္တဳဝါဒဳ၊ ဇာတ်သၟိၚ််ကၞုဲ ဟံၚ်ပ္တိုန်ဗၞးနူဇြဟ်)။

### ၇။ သစ္စပါရမဳ
သ္အာၚ်အာနူခန္ဓကာယဇကုဇကုတုဲ ဟွံရန်ကဵုဝတ္ထုပိုန်ဒြပ် မပ္တံကဵုကောန်တြုံ, ကောန်ဗြဴ, သမ္ဘာတံဂှ်တုဲ ပွမဒ္တူဒလာင်လပါ်ဓရ်ဍာံ။

#### သစ္စဥပပါရမဳ
ဟွံရန်ကဵုအဝယ်ခန္ဓကာယဇကုဇကုတုဲ ပွမဒ္တူဒလာၚ်လပါ်ဓရ်ဍာံ။

#### သစ္စပရမတ္ထပါရမဳ
ၜိုန်လမျီုဇကု ဒးအာစိုပ်ဘဲပ္ဍဵုပ္ဍိုက်, ဒးဒုင်ပြိုက်ဂစိုတ်မာန်ကီုလေဝ် ပွမဒတူဒလာင်လပါ်ဓရ်ဍာံ။ (ညံင်ရဴ-ဇာတ်ပေါရိသာဒ သၟိၚ်မဟာသုတသောမ)။

### ၈။ အဓိဋ္ဌာနပါရမဳ
သ္အာၚ်အာနူခန္ဓကာယဇကုဇကုတုဲ သီုဟွံရန်ကဵုဝတ္ထုပိုန်ဒြပ်အရပ်အရာအိုဿီု မပ္တံကဵုကောန်တြုံ, ကောန်ဗြဴ, သမ္ဘာတံမွဲသာ် ပွမသှ်ပ္တဴလဝ် အဓိဋ္ဌာန်ဇကုမဖျေံလဝ် ဗွဲမခိုင်ဗိုန်။

#### အဓိဋ္ဌာနဥပပါရမဳ
သီုဟွံရန်ကဵုအဝယ်ခန္ဓကာယဇကုမွဲသာ် ပွမသှ်ပ္တဴလဝ်အဓိဋ္ဌာန်ဇကု မဖျေံလဝ်ဗွဲမခိုင်ဗိုန်။

#### အဓိဋ္ဌာနပရမတ္ထပါရမဳ
ၜိုန်ဒးအာစိုပ်ဘဲလမျီု ပွမသှ်ပ္တဴလဝ် အဓိဋ္ဌာန်ဇကုမဖျေံလဝ် ဗွဲမခိုင်ဗိုန်။ (ညံင်ရဴ-ဇာတ်တေမဳ ကောန်သၟိၚ်ဗောဓိသတ်တေမဳ)။

### ၉။ မေတ္တာပါရမဳ
ဍေံမသ္အာၚ်အာနူအဝယ်ခန္ဓကာယဇကုတုဲ ဝတ္ထုပိုန်ဒြပ်, အရပ်အရာအိုဿီု သ္ပပ္တံနူကောန်တြုံ, ကောန်ဗြဴ, သမ္ဘာတံဂှ် ၜိုန်ရသၞသတြုကၠုၚ်ပ္ဍဵုပ္ဍိုက်, ပြိုက်ပျဲပျာံကီုလေဝ် ဟွံက္လေင်ပၠန်ဂတး, ဟွံထေဲပၞတ်, ဟွံကလေင်ဒက်ဝဲတဲကြုတ် သှ်ပ္တဴလဝ်ဓရ်မေတ္တာစိုတ်တုဲ တန်တဴရ။

#### မေတ္တာဥပပါရမဳ
သၞသတြုဂမၠိုၚ် ၜိုန်ရကၠုၚ်ပ္ဍဵုပ္ဍိုက်ပြိုက်ပျဲပျာံ မပ္တံအဝယ်ခန္ဓကာယဇကုကီုလေဝ် ဟွံက္လေင်ပၠန်ဂတး, ဟွံထေဲပၞတ်, ဟွံက္လေင်ဒက်ဝဲဒတဲကြုတ် သှ်ပ္တဴလဝ်ဓရ်မေတ္တာစိုတ်တုဲ တန်တဴရ။

#### မေတ္တာပရမတ္ထပါရမဳ
သၞသတြုဂမၠိုၚ် ၜိုန်ရကၠုၚ်ပ္ဍဵုပ္ဍိုက် ပြိုက်ပျဲပျာံလမျီုဇကုကီုလေဝ် ဟွံကလေင်ပၠန်ဂတး, ဟွံထေဲပၞတ်, ဟွံက္လေင်သ္ပပွဒက်ဝဲဒတဲကြုတ် သှ်ပ္တဴလဝ်မေတ္တာစိုတ်တုဲ တန်တဴရ။ (ညံၚ်ရဴ-ဇာတ်သုဝဏ္ဏသာမ်)။

### ၁၀။ ဥပေက္ခာပါရမဳ
သ္အာၚ်အာနူအဝယ်ခန္ဓကာယဇကုတုဲ လ္တူပိုန်ဒြပ်, အရပ်အရာအိုဿီု မပ္တံကဵုကောန်တြုံ, ကောန်ဗြဴ, သမ္ဘာတံဂှ် ကုမိတ်သဟာဲ မၞုံပၟိက်ကၠုၚ်ဒ္တုဲဖဵုဂှ်လေဝ်ကီု, ကုသၞသတြုဟွံမွဲပၟိက်ကၠုၚ်ဒ္တုဲဖဵုဂှ်​လေဝ်ကီု လ္တူညးဂမၠိုၚ်တံဂှ် ဓရ်ပွမ္ဒးက္ဍုဟ်, ပွမ္ဒးသ္ဍိုက်ဆာန်တံဂှ် ညံင်ရဴဟွံမွဲတဴကဵု ပွမ​တၟေင်မွဲသာ် စွံလဝ်စိုတ်ဗွဲမဇ္ဇျဟ်တုဲဒၟံၚ်တန်တဴရ။

#### ဥ​ပေက္ခာဥပပါရမဳ
ကုသၞသတြုမပ္ဍဵုပ္ဍိုက်ကၠုၚ် လ္တူအဝယ်ခန္ဓကာယဇကုကီု၊ ကုမိဿဟာဲမၞုံပၟိက်ကၠုၚ်ဒ္တုဲဖဵုလ္တူဇကုတံကီု လ္တူညးဂမၠိုၚ်တံဂှ် ဓရ်ပွမဒးက္ဍုဟ်, ပွမ္ဒးသ္ဍိုက်ဆာန်တံဂှ် ညံၚ်ရဴဟွံမွဲတဴကဵု ပွမ​တၟေင်မွဲသာ် စွံလဝ်စိုတ်ဗွဲမဇ္ဇျဟ်တုဲ ဒၟံၚ်တန်တဴရ။

#### ဥပေက္ခာပရမတ္ထပါရမဳ
ၜိုန်ရသၞသတြုဂမၠိုၚ် ပ္ဍဵုပ္ဍိုက်ပြိုက်ဂစိုတ်လမျီုဇကုကီု၊ ကုမိတ်သဟာဲမၞုံပၟိက်ကၠုၚ်ဒ္တုဲဖဵုလ္တူဇကုတံကီု၊ လ္တူညးဂမၠိုၚ်တံဂှ် ဓရ်ပွမ္ဒးက္ဍုဟ်, ပွမ္ဒးသ္ဍိုက်ဆာန်တံဂှ် ညံၚ်ရဴဟွံမွဲတဴကဵုပွမ​တၟေင်မွဲသာ် စွံလဝ်စိုတ်ဗွဲမဇ္ဇျဟ်တုဲဒၟံၚ်တန်တဴရ။ (ညံၚ်ရဴ-ဇာတ်လောမဟံသ၊ သၠးကၠေံဒြပ်ရတ်အိုဿီုတုဲ သ္ပခမဳရသိမ္ဂး ဖေက်ညးသ္အာင်လျုင်ဇြုင်သ္ဍိုက်တုဲ နကဵုဗွိုက်လ္တက်မွဲဂတှ်ေ ဗိုက်လ္တက်တုဲ ဂ္ၚေင်တဴရ၊ ညးသ္အာၚ်ထေင်တမြအ်တုဲ ပ္ဍဵုပ္ဍိုက်ပရိုက်ပျဲပျာံ သ္ပစရဵု, ခါ်ချဟ်, ကဵုဒွဵုဒွိုက်လေဝ်ဟွံထေဲပၞတ်)။